Mikławš Zarjenk

Mikławš Zarjenk ( Nikolaus Saring, pseudonym Zahorski; * 5. julija 1865 w Dźěžnikecach, † 5. decembra 1916 w Kamjencu) bě serbski katolski farar, basnik a spisowaćel.

Narodźi so jako syn žiwnosćerja w Dźěžnikecach a poda so po ludowej šuli w lěćě 1881 na Małostronski gymnazij w Praze, hdźež bě zdobom hač do lěta 1890 chowanc Serbskeho seminara. Wot 1887 do 1890 studowaše teologiju w Praze, dokónči studij pak w Kölnje. Po tym so do Łužicy nawróći, hdźež nastupi 1891 městno katecheta a tachantskeho wikara w Budyšinje. Wot 1893 do 1895 bě kapłan w Kamjenjecy, 1895–1900 farar w Zebnicy, 1900 w Freibergu a 1901 kapłan při Drježdźanskej Dwórskej cyrkwi. Wot 1902 do 1905 bě z fararjom w Ryzawje a wot 1905 do 1912 w Mišnje. W lěće 1912 poda so w starobje jenož 47 lět na wuměnk.

Jako student w Praze pisaše basnje, fejetony a powědančka do Kwětkow, rukopisneho časopisa towarstwa Serbowka. Zdobom wozjewi 1885 a 1886 někotre basnje w Praskim studentskim časopisu Łužiski Serb. Mjez 1888 a 1890 wozjewješe we Łužicy historiske powědančka, mjez druhim Janec Jurij. Wobraz z Napoleonskich wójnow (1890). Nimo toho pisaše někotre zabawne dźiwadłowe hry.

 Žórło 

Kategorija:Muž
Kategorija:Rodź. 1865
Kategorija:Zemr. 1916
Kategorija:Serb
Kategorija:Romsko-katolski duchowny
Kategorija:Basnik
Kategorija:Awtor
Kategorija:Literatura (19. lětstotk)
Kategorija:Wosoba (Dźěžnikecy)
Kategorija:Wosoba (Praha)
Kategorija:Chowanc Serbskeho seminara